CELEX: 52013PC0242
Language: hu
Date: 2013-04-29
Title: Javaslat AZ EURÓPAI PARLAMENT ÉS A TANÁCS HATÁROZATA a Jordán Hásimita Királyságnak nyújtandó makroszintű pénzügyi támogatásról

|
			
		
		
		52013PC0242
		
			Javaslat AZ EURÓPAI PARLAMENT ÉS A TANÁCS HATÁROZATA a Jordán Hásimita Királyságnak nyújtandó makroszintű pénzügyi támogatásról /* COM/2013/0242 final - 2013/0128 (COD) */
			
				
		
		
			
			   	INDOKOLÁS
1.           A JAVASLAT HÁTTERE
·      A javaslat okai és céljai
2011 eleje óta a
jordán gazdaságot érzékenyen érintették az arab tavasszal összefüggő
belföldi fejlemények és a régióban – mindenekelőtt a szomszédos
Egyiptomban és Szíriában – folytatódó politikai nyugtalanság. A korábbinál
kedvezőtlenebb globális gazdasági környezetben a jordán politikai átmenet
komoly terhet jelentett a külső egyensúlyra és az államháztartásra
egyaránt. A visszaeső idegenforgalmi bevételek és a beáramló közvetlen
külföldi befektetések csökkenése, a nemzetközi energiaárak emelkedése és az
Egyiptomból érkező földgázszállítások ismétlődő zavarai, amelyek
következtében Jordániának más, drágább tüzelőanyaggal kellett ellátnia
villamos erőműveit, visszafogták a növekedést és számottevően
rontották a fizetési mérleg és az államháztartás egyenlegét. Emellett a szíriai
válság eszkalálódása is érzékenyen érintette az országot, elsősorban a
menekültek beáramlásán és ennek költségvetési vonzatain keresztül. Jóllehet
Jordánia – részben az általa végrehajtott jelentős költségvetési
konszolidációnak és a külföldi pénzügyi támogatásoknak köszönhetően –
mindmáig sikeresen megőrizte makrogazdasági stabilitását, komoly
fizetésimérleg- és finanszírozási kihívásokkal néz szembe.
Az ország
nemzetközi tartalékainak 2012 első felében bekövetkező hirtelen
visszaesését tapasztalva a jordán hatóságok 2012 augusztusában 2 milliárd USD
értékű (Jordánia kvótájának 800%-át kitevő) 36 hónapos készenléti
hitelmegállapodást (SBA) kötöttek a Nemzetközi Valutaalappal (IMF).
A rosszabbodó
gazdasági helyzetre és kilátásokra tekintettel a jordán kormány 2012
decemberében 200 millió EUR makroszintű pénzügyi támogatást kért
az Európai Uniótól. A Bizottság legfeljebb 180 millió EUR
összegű középtávú hitel formájában a Jordán Hásimita Királyságnak nyújtott
makroszintű pénzügyi támogatásról szóló javaslatot kíván az Európai
Parlament és a Tanács elé terjeszteni. A javasolt jogalap az EUMSZ 212. cikke.
Az Unió által
biztosított makroszintű pénzügyi támogatás hozzájárul Jordánia 2013-ban és
2014-ben az IMF-programmal összefüggésben megmaradt külső finanszírozási
igényének fedezéséhez. A támogatás elősegíti továbbá az arab tavasz tartósabb gazdasági
következményeinek és a jordán energiaszektort ért külső sokkoknak a
kezelését. Az uniós hitel csökkentené a jordán gazdaság rövid távú
fizetésimérleg- és államháztartási kockázatait, és elősegítené az IMF és a
Világbank által jóváhagyott kiigazítási és reformprogramok, valamint azon
reformok végrehajtását, amelyeket az EU költségvetés-támogatási műveletei
– így például „A partnerség, a reformok és az inkluzív növekedés támogatása”
elnevezésű program (SPRING) által finanszírozott 40 millió EUR-s
jó kormányzási és fejlesztési szerződés – keretében hagytak jóvá.
A javasolt pénzügyi támogatás a szociális háló
megerősítésével párhuzamosan (amelyre egyebek mellett az energiatámogatási
rendszer reformja következtében a háztartásoknál jelentkező
többletkiadásokat kompenzáló, tavaly novemberben bevezetett
készpénztranszferrendszer célzottabb alkalmazása révén kerülne sor)
elősegítené az államháztartás igazgatásának fejlesztésére és az
adóreformra irányuló lépéseket, a szabályozási és beruházási környezet
javítására irányuló intézkedéseket és a munkanélküliség csökkentését és –
mindenekelőtt a nők körében – a munkaerő-piaci részvétel előmozdítását
célzó reformokat.
A javasolt
makroszintű pénzügyi támogatás összhangban van az Unió által az
EU–Jordánia munkacsoport 2012. februári ülésén a jordán hatóságoknak tett
politikai és pénzügyi ígéreteivel. Összhangban van emellett a deauville-i G8-csúcstalálkozón
javasolt új dél-mediterrán partnerség céljaival és az európai
szomszédságpolitika törekvéseivel. A támogatás egyúttal azt is jelezné a régió
többi országa felé, hogy az EU kész segíteni azokat az országokat, amelyek
–Jordániához hasonlóan – nehéz gazdasági helyzetük ellenére a politikai
reformok útjára léptek.
Ebben a helyzetben a Bizottság úgy véli, hogy
a javasolt összegű és típusú makroszintű pénzügyi támogatás politikai
és gazdasági feltételei biztosítottak.
·      Háttér-információk
Az arab tavasszal
kapcsolatos regionális és politikai konfliktusok, valamint és a
kedvezőtlenebb regionális és globális gazdasági környezet miatt Jordánia 2011
óta rosszabbodó gazdasági feltételekkel kénytelen szembenézni. E körülmények
negatívan hatottak a gazdasági növekedés két legfontosabb mozgatórugójára: az
idegenforgalmi bevételekre és a közvetlen külföldi befektetésekre. Emellett az
Egyiptomból érkező gázszállítások ismétlődő zavarai arra
kényszerítették a jordán kormányt, hogy a földgáz behozatalát drágább
olajimporttal pótolja, ami jelentősen növelte a behozatali költségeket[1]. E külső sokkok nyomán
számottevő államháztartási és külső egyensúlytalanságok keletkeztek.
Ilyen körülmények
között a megelőző markáns, 2000 és 2009 között évente átlagosan 6,5%-os
GDP növekedés, amely részben a kedvező külső környezet eredménye
volt, 2011-re jelentősen, 2,6%-ra mérséklődött. 2012 első
felében a GDP némileg gyorsabban, 2,9%-kal nőtt, ami az idegenforgalmi
bevételek növekedésének volt köszönhető, amely ellensúlyozta a bányászat
és az építőipar gyenge teljesítményét. Az előrejelzések szerint 2013-ban
az energiatermelésbe és a banki ágazatba irányuló közvetlen befektetések
növekedése támogathatja a GDP növekedését, amely ezzel együtt is viszonylag
visszafogott marad majd (3% körüli).
A belföldi üzemanyagár- és
villamosenergiaár-emelések hatását részben tompította a belföldi kereslet visszaesése,
amelyek eredőjeként 2012-ben mérsékelten nőtt az infláció: az
áremelkedés üteme a 2011. évi 4,5% után 2012 egésze tekintetében átlagosan 4,8%-ot
tett ki. 2013-ban a becslések szerint átlagosan 6,1% lesz az infláció, részben
a várható energiaár-kiigazítások hatásaként. 2011 közepe óta az ország a
jordániai dinárban denominált eszközök vonzerejének megőrzése érdekében
restriktívebb monetáris politikát követ. A jelenlegi rögzített
árfolyam-politika (USA-dollárhoz való rögzítés) elősegítette az inflációs
várakozások lehorgonyzását.
2011 eleje óta az említett sokkok
következtében jelentősen romlott az ország külső egyensúlyi helyzete.
A folyó fizetési mérleg (vissza nem térítendő támogatásokat is tartalmazó)
hiánya a GDP 2010-ben mért 7,1%-áról (támogatások nélkül 11,3%) 2011-re 12%-ra
(19%) nőtt, részben az import értékének 16,6%-os növekedése miatt. 2012
végére a hiány 17%-ra (20,6%) emelkedett, annak ellenére, hogy az
idegenforgalmi bevételek (jórészt az arab országokból érkező látogatóknak
köszönhetően) 15,3%-kal, a külföldről átutalt munkajövedelmek pedig 3,5%-kal
nőttek. Az előrejelzések alapján ugyanakkor a folyó fizetési mérleg
támogatások nélküli hiánya 2013-ban 12,1%-ra csökken az export gyorsabb
növekedése és az egyiptomi földgázszállítások normalizálódása nyomán. A
közvetlen külföldi befektetések mérlegének 2011-ben és 2012-ben mért hiánya
tovább rontotta a külső pozíciót. E két évben Jordánia jórészt az
Öböl-menti Együttműködési Tanács országai és a Bretton Woods-i intézmények
által nyújtott külföldi támogatásokból és nemzetközi tartalékainak
mozgósításából fedezte finanszírozási szükségletét. Utóbbiak 2011-ben 14%-kal 10,7 milliárd USD-ra,
2012 végére pedig – az év során folyamatosan zuhanva – 5,2 milliárd USD-ra
apadtak (alig haladva meg az ország háromhavi importját).
Az államháztartás helyzetét a 2011-ben
elfogadott szociális kiadási csomagok, a drágább energiaimport költségvetésre
gyakorolt hatásai és a gazdasági növekedés lassulása rontották. A vissza nem
térítendő támogatásokat nem tartalmazó költségvetési hiány a GDP 2010-ben
mért 7,7%-áról 2011-re 11,7%-ra nőtt, miközben az államadósság a GDP 2010
végi 67,1%-áról 2011 végére 70,7%-ra emelkedett. Jóllehet a februárban
elfogadott 2012. évi költségvetés jelentős kiigazítást tartalmazott 2011-hez
képest, az év közepére világossá vált, hogy ez nem lesz megvalósítható a
vártnál jóval magasabb üzemanyag-támogatások, a köztisztviselői reform
eredményezte béremelések, a tervezettnél magasabb nyugdíj- és egészségügyi
kiadások, valamint a Szíriából érkező menekültek elszállásolásával és a
számukra biztosított orvosi ellátással kapcsolatos kiadások miatt[2]. Az adósságpálya
fenntarthatóságának biztosítása és a külső pénzáramlások esetleges negatív
fejleményeinek enyhítése érdekében a kormány 2012 májusában a GDP 3,4%-át
kitevő további költségvetési kiigazításra szánta el magát. Ennek célja a 2012.
évi deficit mintegy 1,5 százalékpontos csökkentése volt (a GDP 10,7%-ára,
támogatások nélkül).
A GDP 2,9%-át kitevő kiadási oldali
konszolidációs intézkedések a következőket tartalmazták: a 95-ös
oktánszámú benzinre, a sugárhajtómű-üzemanyagra és a nehéz
tüzelőolajra vonatkozó támogatások megszüntetése; a 90-es oktánszámú
benzinre vonatkozó támogatások 13%-os csökkentése; a dízelüzemanyag árának 6%-os
emelése; valamint a tőkeberuházások és a folyó kiadások csökkentése. A GDP
0,4%-nak megfelelő bevételi oldali konszolidációs intézkedések között
található egyebek mellett a mobiltelefonok és a klímaberendezések értékesítésére
kivetett adó, a személygépkocsik, repülőjegyek, szeszes italok és
dohánytermékek adójának emelése, és egyes adókedvezmények megszüntetése.
2012. szeptember elején a kormány 6%-os adót
vetett ki a dízelüzemanyagra, és megszüntette a 90-es oktánszámú benzin
támogatását. Ezt az intézkedést azonban, amely az IMF-programban meghatározott
egyik strukturális követelmény, a jordán király kezdetben felfüggesztette. A 90-es
oktánszámú benzin liberalizációjára végül november közepén került sor (a
dízelüzemanyagra, a kerozinra és a háztartási gázárakra vonatkozó dotációk
felszámolásával együtt), teljes mértékben összhangban az IMF-program által
előírt strukturális árkiigazítási követelménnyel. Bár az intézkedések
november közepén jelentős társadalmi tiltakozást váltottak ki, a kormány
kitartott mellettük.
Amint azt a Bizottság és a jordán hatóságok
közötti, a gazdasági reformról folytatott tavaly októberi párbeszéd során a
felek hangsúlyozták, Jordánia jelentős előrelépést ért el a reform
számos területén. Ide tartozik az energiaárak kiigazítása, az energiaellátás
diverzifikálására irányuló tervek kidolgozása, a nők munkaerő-piaci
részvételének bővítése, a kkv-k hitelhez jutásának támogatása és a
jövedelemadózásra, a PPP-kre és a társadalombiztosítási reformra vonatkozó
jogalkotási javaslatok benyújtása a parlamentnek. A szerkezeti reform
előtt azonban még számos kihívás áll. Jó néhány jogalkotási javaslat
parlamenti elfogadásának folyamata megakadt, és a parlament feloszlatása és a 2013.
január végi parlamenti választások kiírása tovább késleltette ezek elfogadását.
Mint említettük, az IMF igazgatótanácsa 2012.
augusztus 3-án az ország kvótájának 800%-át kitevő, 2 milliárd USD
összegű 36 hónapos készenléti hitelmegállapodást (SBA) hagyott jóvá
Jordánia számára. A kifizetések nagy hányada a programidőszak elejére
ütemezett: a megállapodás szerint a kvóta 300%-át (a 800%-ból) az első két
részletben fizetik ki (a második részlet kifizetésére a program első
felülvizsgálatának lezárását követően kerül sor). A program a növekedés
élénkítésére és a külső sokkoknak való kitettség csökkentésére irányuló
intézkedéseket irányoz elő. Céljai között szerepel mindenekelőtt az
energiatámogatási rendszer reformja, a NEPCO rentabilitásának biztosítása és az
energiaellátás diverzifikálásának elősegítése. Az államháztartási szektor
konszolidálását emellett az adórendszer ésszerűsítése, az adóigazgatás
színvonalának javítása és a kiadások lefaragása szolgálná. 2013-ra a program
további jelentős kiigazítási intézkedéseket irányoz elő. Ide tartozik
a dízelüzemanyag- és a kerozinárak emelése, az adókedvezmények csökkentése és
esetlegesen a jövedéki adók növelése. Ezek célja a támogatások nélkül számolt
államháztartási hiány a GDP 9,3%-ára (támogatásokkal 5,5%-ára) történő
csökkentése 2013-ban.
A legutóbbi IMF-előrejelzések alapján a
külső finanszírozás hiánya az IMF-programidőszak (2013–2015) egészét
tekintve 5,9 milliárd USD lesz; ez alapvetően a folyó mérleg
számottevő (ámbár időben csökkenő) hiányát és a nemzetközi
devizatartalékok újjáépítésének szükségességét jelzi. Tekintettel arra, hogy a
tartalékok szintje már 2012 végén kritikusan alacsony volt (amint említettük,
épphogy meghaladta a minimumkövetelményként megállapított háromhavi import
mértékét), és figyelemmel arra, hogy Jordánia fizetési mérlege rendkívül
érzékeny maradt a külső sokkokra, mindenekelőtt az egyiptomi
gázszállítások további zavaraira és a régióban végbemenő politikai
folyamatokra, az IMF-program a hivatalos tartalékok jelentős mértékű
feltöltését tűzi ki célul. A készenléti hitelmegállapodás alapján
folyósított összegeket és a Világbank fejlesztési hitelét (DPL) nem számítva
Jordánia külső finanszírozási hiánya 4,1 milliárd USD-t tesz ki
e hároméves időszakban, amelyet más támogatók fedeznek (az Öböl-menti
Együttműködési Tanács országai, az Egyesült Államok, az EU, Franciaország
és Japán). A javasolt makroszintű pénzügyi támogatás a még meglévő
külső finanszírozási rés 4,4%-ának felelne meg.
·      Meglévő rendelkezések a javaslat által érintett területen
Nincsenek.
·      Összhang az Unió egyéb szakpolitikáival és célkitűzéseivel
Az EU régóta szoros kapcsolatokat ápol
Jordániával, elismerve az ország régióban játszott stabilizáló szerepét,
kölcsönös gazdasági és pénzügyi kapcsolatait. Az EU és Jordánia közötti
szerződéses kapcsolatok alapja a 2002. májusi társulási megállapodás,
amely liberalizálja a két fél közötti kereskedelmet, és előirányozza
kétoldalú politikai párbeszéd és gazdasági együttműködés
megerősítését. További lökést adott a kétoldalú kapcsolatoknak az EU
szomszédságpolitikája, illetve az annak keretében 2005-ben elfogadott
első, majd az azt 2010-ben felváltó második ötéves cselekvési terv, amely
kijelöli a legfontosabb politikai és gazdasági reformokat, és előmozdítja
az Unióval megvalósítandó szabályozásbeli konvergenciát. Emellett Jordánia az
első olyan földközi-tengeri partnerország, amellyel az EU technikai
tárgyalásai a „kiemelt státusz” biztosításához vezettek. Az ország ezenkívül
tagja az Unió a Mediterrán Térségért elnevezésű kezdeményezésnek.
Számottevőek Jordánia és az EU gazdasági kapcsolatai is. 2011-ben az EU
volt Jordánia legfontosabb partnere az import tekintetében (20,1%), noha az
export tekintetében csak a hetedik helyen állt. Jordániának az Unió egységes
piacába történő szorosabb integrálása érdekében az EU felajánlotta
Jordániának a mélyreható és átfogó szabadkereskedelmi térség (DCFTA)
létrehozásához vezető tárgyalások lehetőségét.
Összességében megállapítható, hogy míg
Jordánia teljes körű demokratikus átalakulása nem mentes
nehézségektől, és megvalósítását jelentős mértékű
bizonytalanságok övezik, az ország komoly lépéseket tett a politikai és
gazdasági reform útján, és az EU-val fenntartott kétoldalú kapcsolatai szilárd
alapokon nyugszanak.
Az arab tavasz kezdete óta az EU számos
alkalommal kinyilvánította a jordán gazdasági és politikai reformfolyamat
támogatása iránti elkötelezettségét. Ez volt a fő üzenete az EU–Jordánia
munkacsoport 2012 februárjában, Ammanban tartott első ülésének is.
A makroszintű pénzügyi támogatásról szóló
javaslat összhangban áll a jordániai gazdasági és politikai átmenet
támogatására irányuló uniós elkötelezettséggel. Összhangban áll továbbá a
makroszintű pénzügyi támogatásról szóló 2002. évi tanácsi
következtetésekben és az azt kísérő, a Tanács elnöke által a Bizottság
elnökének címzett levélben előírt, a makroszintű pénzügyi
támogatásokra vonatkozó iránymutatásokkal. A Bizottság javaslatát kísérő
szolgálati munkadokumentumban részletesebben kifejtetteknek megfelelően a
javaslat összhangban van különösen a következő elvekkel: kivételes jelleg,
politikai előfeltételek, kiegészítő jelleg, feltételesség és pénzügyi
fegyelem.
A makroszintű pénzügyi támogatási
művelet időtartama alatt a Bizottság továbbra is nyomon követi és
értékeli majd e kritériumok megvalósulását és különösen – az Európai Külügyi
Szolgálattal szoros együttműködésben – a politikai előfeltételek
teljesítését.
2.           AZ ÉRDEKELT FELEKKEL FOLYTATOTT
KONZULTÁCIÓK ÉS A HATÁSVIZSGÁLATOK EREDMÉNYEI
·      Konzultáció az érdekelt felekkel
A makroszintű pénzügyi támogatás a
Jordánia gazdasági stabilizálására és helyreállítási programjára irányuló
nemzetközi támogatás szerves részét képezi. A makroszintű pénzügyi
támogatásra irányuló jelen javaslat előkészítése során a Bizottság
szolgálatai egyeztettek a Nemzetközi Valutaalappal és a Világbankkal, mely
intézmények jelentős pénzügyi támogatási programokat működtetnek
Jordániában. A Bizottság a makroszintű pénzügyi támogatásról szóló
javaslat benyújtása előtt a Gazdasági és Pénzügyi Bizottságban konzultált
az uniós tagállamokkal. A Bizottság a jordán hatóságokkal is rendszeresen
egyeztetett.
·      Szakértői vélemények összegyűjtése és felhasználása
A Bizottság külső szakértők
közreműködésével működési értékelést végez majd a jordán
államháztartási rendszer és adminisztratív eljárások minőségéről és
megbízhatóságáról.
·      Hatásvizsgálat
A makroszintű pénzügyi támogatás és a
hozzá csatolt gazdasági kiigazítási és reformprogram elősegíti Jordánia
rövid távú finanszírozási igényének kielégítését, miközben támogatja a
középtávú fizetési mérleg és költségvetési fenntarthatóság megerősítésére,
valamint a fenntartható növekedés fokozására irányuló, az IMF-fel kötött
megállapodás szerinti szakpolitikai intézkedéseket. A makroszintű pénzügyi
támogatás mindenekelőtt elősegíti az államháztartás-irányítás
hatékonyságának és átláthatóságának javítását, előmozdítja a hatékonyabb
adóbehajtást és az adórendszer fokozottabb progresszivitását célzó fiskális reformokat,
támogatja a szociális védőháló megerősítésére irányuló
erőfeszítéseket, elősegíti a munkanélküliség csökkentését és az
aktivitási ráta különösen a nők tekintetében történő növelését célzó
munkaerő-piaci reformok megvalósítását, és ösztönzi a kereskedelmi és
befektetési szabályozási környezet javítására irányuló intézkedések
elfogadását.
3.           A JAVASLAT JOGI ELEMEI
·      A javaslat összefoglalása
Az Európai Unió középtávú hitel formájában
legfeljebb összesen 180 millió EUR összegű makroszintű
pénzügyi támogatást nyújt Jordániának. A támogatás hozzájárul Jordániának az
Európai Bizottság által az IMF becslései alapján megállapított, 2013–14
tekintetében fennmaradó külső finanszírozási igénye fedezéséhez.
A támogatás a tervek szerint két részletben
kerül folyósításra oly módon, hogy tekintettel a finanszírozási igény
sürgősségére, lehetőség legyen a támogatás jelentősebb részének
korai teljesítésére. Az első részlet folyósítására várhatóan 2013 második
felében kerül sor. A második, számos szakpolitikai intézkedéstől
függő részlet folyósítása 2014 első felében történhet meg. A
támogatást a Bizottság kezeli. A költségvetési rendelettel
összeegyeztethető, csalás és egyéb szabálytalanságok elleni speciális
rendelkezések alkalmazandók.
A makroszintű pénzügyi támogatásoknál
szokásos módon a folyósítások feltétele az IMF-hitelmegállapodás (SBA)
keretében végzett program-felülvizsgálat sikere. Emellett a Bizottság és a
jordán hatóságok egyetértési megállapodás keretében konkrét
strukturálisreform-intézkedésekről állapodnak meg. A Bizottság az
általános makrogazdasági irányítás és a fenntartható növekedés feltételeinek
javítását célzó strukturális reformokat tűzi ki célul (pl. az
államháztartás-irányítás átláthatóságának és hatékonyságának javítása, fiskális
reformok, a szociális védőháló megerősítésére irányuló reformok,
munkaerő-piaci reformok és a kereskedelmi és befektetési szabályozási
környezet javítására irányuló reformok).
Azt a döntést, miszerint a javasolt támogatás
egésze hitel formájában nyújtandó, a jordán gazdaság egy főre jutó
jövedelemben mért fejlettségi szintje és államadósság-mutatói indokolják.
Összhangban van e döntés a Világbank és az IMF Jordániával kapcsolatos
gyakorlatával is. Jordánia ugyanis nem jogosult sem a Nemzetközi Fejlesztési
Társulás (IDA), sem az IMF Szegénységcsökkentő és Növekedést Támogató
Alapja (PRGT) által nyújtott kedvezményes finanszírozásra.
·      Jogalap
A javaslat
jogalapja az EUMSZ 212. cikke.
·      A szubszidiaritás elve
A javaslat az EU megosztott hatáskörébe
tartozik. A szubszidiaritás elve azért alkalmazandó, mert a Jordánia rövid távú
makrogazdasági stabilitásának helyreállítására irányuló célkitűzést a
tagállamok nem tudják egyedül kielégítően megvalósítani, és ezért az az
Európai Unió által jobban megvalósítható. Ennek fő okát a nemzeti
költségvetési korlátok jelentik, valamint az, hogy a támogatás mértékének és
hatékonyságának maximalizálása érdekében szükség van a támogatók közötti
erőteljes koordinációra.
·      Az arányosság elve
A javaslat megfelel az arányosság elvének: a
rövid távú makrogazdasági stabilitás célkitűzésének eléréséhez szükséges
minimumkövetelményekre szorítkozik, és nem lépi túl a célhoz szükséges
mértéket.
A támogatás összege – az IMF által az
SBA-megállapodás keretében készített becslések alapján végzett bizottsági számítások
szerint – a 2013–2015 közötti időszakban fennmaradó finanszírozási rés 4,4%-ának
felel meg. Ez megfelel a makroszintű pénzügyi támogatási műveletekre
vonatkozó tehermegosztással kapcsolatos standard szabályoknak. Tekintve, hogy
Jordániának egyéb kétoldalú és multilaterális támogatók és hitelezők is
ígértek támogatást, a tehermegosztás megfelelő szintűnek
tekinthető az EU részéről.
·      A jogi aktus típusának megválasztása
Más jogi aktus nem volna megfelelő, mert
egy makroszintű pénzügyi támogatási eszközről szóló keretrendelet
hiányában csupán az EUMSZ 212. cikke szerinti eseti európai parlamenti és
tanácsi határozatok e támogatás megfelelő jogi eszközei.
E makrogazdasági célkitűzések eléréséhez
projektfinanszírozás vagy technikai segítségnyújtás nem lenne megfelelő
vagy kielégítő. A makroszintű pénzügyi támogatás egyéb uniós
eszközökhöz viszonyított legfontosabb hozzáadott értéke a külső pénzügyi
teher enyhítése és a stabil makrogazdasági keret megteremtéséhez való
hozzájárulás. Ez többek között a fizetési mérleg és költségvetési helyzet
fenntarthatóságának biztosítása és a strukturális reformok megvalósítását
szolgáló megfelelő keret létrehozásának előmozdítása révén valósul
meg. A makrogazdasági és strukturális politikák megfelelő keretének
létrehozásához való hozzájárulás révén a makroszintű pénzügyi támogatás
növelheti a más, szűkebb fókuszú uniós pénzügyi eszközök keretében
Jordániában finanszírozott fellépések hatékonyságát.
4.           KÖLTSÉGVETÉSI HATÁSOK
A tervezett támogatást hitel formájában
nyújtaná az Unió, és annak finanszírozására a Bizottság az Unió nevében hitelt
venne fel. A támogatás költségvetést terhelő költsége a kifizetett
összegek 9%-át kitevő összegnek az uniós külső hitelnyújtási
műveletek biztosítását szolgáló Garanciaalapban történő elhelyezése,
a 01 04 01 04 költségvetési jogcímből („a Garanciaalap
feltöltése”). Feltételezve, hogy a hitel első részletének kifizetésére 2013-ban
kerül sor 100 millió EUR összegben, a második, 80 millió EUR
nagyságú részletet pedig 2014-ben fizeti ki az EU, a Garanciaalap
működtetésére irányadó szabályok szerint az alap feltöltésére a 2015–16-os
költségvetésben kerül sor.
5.           OPCIONÁLIS ELEMEK
·      Felülvizsgálatra/módosításra/hatályvesztésre vonatkozó rendelkezés
A javaslat hatályvesztésre vonatkozó
rendelkezést tartalmaz. A javaslat szerint a makroszintű pénzügyi
támogatás az egyetértési megállapodás hatálybalépését követő első
naptól számított két évig áll rendelkezésre.
2013/0128 (COD)
Javaslat
AZ EURÓPAI PARLAMENT ÉS A TANÁCS
HATÁROZATA
a Jordán Hásimita Királyságnak nyújtandó
makroszintű pénzügyi támogatásról
AZ EURÓPAI
PARLAMENT ÉS AZ EURÓPAI UNIÓ TANÁCSA,
tekintettel az
Európai Unió működéséről szóló szerződésre és különösen annak 212. cikkére,
tekintettel az
Európai Bizottság javaslatára[3],
a jogalkotási aktus
tervezetének a nemzeti parlamentek számára való megküldését követően,
rendes jogalkotási
eljárás keretében[4],
mivel:
(1)       Az Európai Unió (a
továbbiakban: EU, Unió) és a Jordán Hásimita Királyság (a továbbiakban:
Jordánia) közötti kapcsolatok az európai szomszédságpolitika keretén belül
fejlődnek. Az Európai Közösségek és tagállamaik és Jordánia között
megkötött társulási megállapodás 2002 májusában lépett hatályba. A kétoldalú
politikai párbeszéd és gazdasági együttműködés az európai
szomszédságpolitikai cselekvési tervek keretében fejlődött tovább, amelyek
közül a legutóbbi a 2010–2015 közötti időszakra vonatkozik. 2010-ben az
Unió „kiemelt státuszt” biztosított a Jordániával folytatott partnerségnek; ez
a státusz a két fél közötti együttműködés kibővítésével jár.
(2)       2010 vége óta a jordán
gazdaságot érzékenyen érintették a dél-mediterrán térségben lejátszódott, „arab
tavasz” néven ismert események és a régióban – mindenekelőtt a szomszédos
Egyiptomban és Szíriában – tapasztalható, folytatódó politikai nyugtalanság. A
korábbinál kedvezőtlenebb globális gazdasági környezetben az Egyiptomból
érkező földgázszállítások ismétlődő zavarai, amelyek
következtében Jordániának más, drágább tüzelőanyaggal kellett ellátnia
villamos erőműveit, valamint a Szíriából érkező menekültek
beáramlása számottevően rontották a külső egyensúlyt és az
államháztartás egyenlegét.
(3)       Az arab tavasz kezdete óta az
EU számos alkalommal kinyilvánította a jordán gazdasági és politikai
reformfolyamat támogatása iránti elkötelezettségét. Ezt az elkötelezettséget az
EU–Jordánia Társulási Tanács 10. ülésének 2012. december végi következtetései
is megerősítették.
(4)       Jordánia a politikai reformok
útjára lépett, amely út egyik jelentős állomásaként a jordán parlament 2011
szeptemberében több mint 40 ponton módosította az alkotmányt. Ez a lépés a
demokratikus rendszer teljes kiépítése felé vezető folyamat fontos
mérföldkövét jelentette. A jordániai reformfolyamat uniós politikai és
gazdasági támogatása összhangban van az európai szomszédságpolitika keretében
folytatott uniós dél-mediterrán politikával.
(5)       2012 augusztusában a jordán
hatóságok és a Nemzetközi Valutaalap (IMF) 1364 millió SDR
összegű hároméves készenléti hitelmegállapodást írtak alá Jordánia
gazdasági kiigazítási és reformprogramjának támogatása céljából.
(6)       Rendes együttműködési
programja keretében az Unió 293 millió EUR összegű vissza nem
térítendő támogatást nyújtott a jordán politikai és gazdasági
reformfolyamat támogatása céljából a 2011–2013 közötti időszakra. Emellett
Jordánia 2012-ben „A partnerség, a reformok és az inkluzív növekedés
támogatása” elnevezésű program (SPRING) keretében 70 millió EUR
támogatásban, a szíriai menekültek ellátásának céljából pedig 10 millió EUR
humanitárius támogatásban részesült az Uniótól.
(7)       2012 decemberében a gazdasági
helyzet és a kilátások romlására tekintettel Jordánia makroszintű pénzügyi
támogatást kért az Uniótól.
(8)       Tekintettel egyrészt arra,
hogy az IMF-től és a Világbanktól származó makrogazdasági támogatás
figyelembevételét követően Jordánia fizetési mérlegében továbbra is marad
finanszírozási rés, másrészt arra, hogy Jordánia külső pénzügyi pozíciója
sérülékeny a külső sokkhatásokkal szemben, aminek következtében
megfelelő szinten kell tartani a devizatartalékokat, a jelenlegi rendkívüli
körülmények között Jordánia kérelmére megfelelő válasznak tekinthető
a makroszintű pénzügyi támogatás odaítélése. A Jordániának nyújtott uniós
makroszintű pénzügyi támogatás támogatja az ország gazdasági
stabilizációját és szerkezetireform-programját, és kiegészíti az
IMF-hitelmegállapodás keretében rendelkezésre bocsátott forrásokat.
(9)       Az uniós makroszintű
pénzügyi támogatásnak nem csupán kiegészítenie kell az IMF és a Világbank
programjait és forrásait, hanem biztosítania kell az uniós szerepvállalás
hozzáadott értékét is. A Bizottságnak biztosítania kell, hogy az uniós
makroszintű pénzügyi támogatás jogi szempontból és tartalmilag összhangban
álljon a külső fellépés és az egyéb vonatkozó uniós politikák különféle
területein hozott intézkedésekkel.
(10)     Az uniós makroszintű
pénzügyi támogatás sajátos célja a jordán államháztartás-igazgatási rendszerek
hatékonyságának, átláthatóságának és elszámoltathatóságának fokozása, valamint
a fenntartható és inkluzív növekedés, a munkahelyteremtés és az államháztartási
konszolidáció előmozdítását célzó szerkezeti reformok elősegítése. A
Bizottságnak rendszeresen ellenőriznie kell ezen célkitűzések
teljesítését.
(11)     Az uniós makroszintű
pénzügyi támogatás nyújtására vonatkozó feltételeknek tükrözniük kell az Unió
Jordániával ápolt kapcsolatainak kulcsfontosságú elveit és céljait.
(12)     Az Unió ezen pénzügyi
támogatáshoz kapcsolódó pénzügyi érdekeinek hatékony védelme céljából elő
kell írni, hogy Jordánia hozzon megfelelő intézkedéseket a támogatáshoz
kapcsolódó csalás, korrupció és egyéb szabálytalanságok megelőzése és az
ellenük való küzdelem vonatkozásában. Ugyancsak rendelkezni kell a Bizottság
által végrehajtandó megfelelő ellenőrzésekről és az Európai
Számvevőszék által végrehajtandó megfelelő pénzügyi ellenőrzésekről.
(13)     Az uniós makroszintű
pénzügyi támogatást képező összeg felszabadítása a költségvetési hatóság
hatáskörének sérelme nélkül történik.
(14)     A támogatást a Bizottságnak
kell kezelnie. Annak biztosítására, hogy az Európai Parlament és a Gazdasági és
Pénzügyi Bizottság nyomon követhesse e határozat végrehajtását, a Bizottságnak
rendszeresen tájékoztatnia kell e testületeket a támogatással kapcsolatos
fejleményekről, és rendelkezésükre kell bocsátania a vonatkozó
dokumentumokat.
(15)     E határozat egységes
feltételek mellett történő végrehajtásának biztosítása érdekében a
Bizottságot végrehajtási hatáskörökkel kell felruházni. Ezeket a hatásköröket a
Bizottság végrehajtási hatásköreinek gyakorlására vonatkozó tagállami
ellenőrzési mechanizmusok szabályainak és általános elveinek
megállapításáról szóló, 2011. február 16-i 182/2011/EU európai parlamenti és
tanácsi rendeletnek[5]
megfelelően kell gyakorolni. Tekintve, hogy jelentős összegű és
ezért potenciálisan jelentős hatást kifejtő támogatásról van szó, a 182/2011/EU
rendelet 2. cikke (2) bekezdésének megfelelően indokolt a
vizsgálóbizottsági eljárás alkalmazása.
ELFOGADTA EZT A HATÁROZATOT:
1. cikk
(1)          Jordánia gazdasági
stabilizációjának és reformjainak támogatása céljából az Unió legfeljebb 180 millió EUR
összegű makroszintű pénzügyi támogatást nyújt Jordániának. A
támogatás hozzájárul Jordánia a jelenlegi IMF-programban azonosított
fizetésimérleg-szüklégleteinek fedezéséhez.
(2)          Az Unió a makroszintű
pénzügyi támogatás teljes összegét hitel formájában bocsátja Jordánia
rendelkezésére. A Bizottság felhatalmazást kap arra, hogy a szükséges források
biztosítása és azok Jordániának történő továbbhitelezése céljából az Unió
nevében a tőkepiacokon vagy pénzügyi intézményektől hitelt vegyen fel.
A hitel maximális futamideje 15 év.
(3)          Az uniós makroszintű
pénzügyi támogatás rendelkezésre bocsátását a Bizottság irányítja az IMF és
Jordánia közötti megállapodásokban és egyetértési megállapodásokban
foglaltakkal, valamint az EU–Jordánia társulási megállapodásban és az európai
szomszédságpolitika keretében létrejött, 2010–2015-ös EU–Jordánia cselekvési
tervben megállapított főbb reformelvekkel és -célokkal összhangban
lévő módon. A Bizottság rendszeresen tájékoztatja az Európai Parlamentet
és a Gazdasági és Pénzügyi Bizottságot az uniós makroszintű pénzügyi
támogatás irányításával kapcsolatos fejleményekről, és rendelkezésükre
bocsátja a vonatkozó dokumentumokat.
(4)          Az uniós makroszintű
pénzügyi támogatás a 2. cikk (1) bekezdésében említett egyetértési megállapodás
hatálybalépését követő első naptól számított két évig áll
rendelkezésre.
2. cikk
(1)          A Bizottság felhatalmazást kap
arra, hogy – a 6. cikk (2) bekezdésében megállapított vizsgálóbizottsági
eljárásnak megfelelően – megállapodjon Jordánia hatóságaival a teljesítésre
vonatkozó időkeretet is tartalmazó egyetértési megállapodásba (a
továbbiakban: az egyetértési megállapodás) foglalandó, az uniós
makroszintű pénzügyi támogatáshoz kapcsolódó gazdaságpolitikai és pénzügyi
feltételekről. E gazdaságpolitikai és pénzügyi feltételeknek
összhangban kell lenniük az 1. cikk (3) bekezdésében említett megállapodásokkal
és egyetértési megállapodásokkal. E feltételek mindenekelőtt a jordániai
államháztartás-irányítási rendszerek hatékonyságának, átláthatóságának és
elszámoltathatóságának fokozását célozzák, egyebek mellett az uniós
makroszintű pénzügyi támogatás felhasználásával összefüggésben. Az e
célkitűzések megvalósítása terén elért eredményeket a Bizottság
rendszeresen nyomon követi.
(2)          A támogatás részletes
pénzügyi feltételeit a Bizottság és a jordán hatóságok között kötendő
hitelmegállapodásban kell meghatározni.
(3)          Az uniós makroszintű
pénzügyi támogatás végrehajtása során a Bizottság felügyeli a támogatás
tekintetében alkalmazandó jordán pénzügyi megállapodások, igazgatási eljárások,
külső és belső ellenőrzési mechanizmusok megbízhatóságát és a
jóváhagyott időkeret betartását.
(4)          A Bizottság rendszeres
időközönként meggyőződik arról, hogy Jordánia gazdaságpolitikája
összhangban van-e az uniós makroszintű pénzügyi támogatás
célkitűzéseivel, és hogy kellőképpen teljesülnek-e a megállapodás
szerinti gazdaságpolitikai feltételek. Ennek során a Bizottság szorosan
együttműködik az IMF-fel és a Világbankkal, és szükség esetén a Gazdasági és
Pénzügyi Bizottsággal.
3. cikk
(1)          A (2) bekezdésben
meghatározott feltételek teljesülésétől függően a Bizottság a
Jordániának nyújtott uniós pénzügyi támogatást két részletben bocsátja
rendelkezésre. Az egyes részletek nagyságát az egyetértési megállapodás
határozza meg.
(2)          A Bizottság az IMF-program
kielégítő végrehajtásától és az egyetértési megállapodásban meghatározott
gazdaságpolitikai és pénzügyi feltételek teljesítésétől függően dönt
a részletek felszabadításáról. A második részlet folyósítására legkorábban
három hónappal az első részlet felszabadítása után kerülhet sor.
(3)          Az európai uniós
pénzeszközöket a Jordán Központi Banknak kell folyósítani. Az egyetértési
megállapodásban meghatározandó előírásoktól függően – ideértve a
fennmaradó költségvetési finanszírozási igény megerősítését is – az uniós
pénzeszközök átutalhatók a jordán pénzügyminisztérium mint végső
kedvezményezett számára.
4. cikk
(1)          Az uniós makroszintű
pénzügyi támogatáshoz kapcsolódó hitelfelvételi és hitelnyújtási
műveleteket euróban, egyazon értéknap alkalmazásával kell végrehajtani, és
az Unió ezek során nem vállalhat a lejárati transzformációhoz kapcsolódó
kockázatot, árfolyam- vagy kamatkockázatot vagy más kereskedelmi kockázatot.
(2)          Amennyiben Jordánia kéri, a
Bizottság megteszi a szükséges lépéseket annak biztosítására, hogy a
hitelfeltételek tartalmazzanak előtörlesztési rendelkezést. Az
előtörlesztési rendelkezésnek össze kell kapcsolódnia a Bizottság
hitelfelvételi műveleteinek feltételei közé felvett megfelelő rendelkezéssel.
(3)          Jordánia kérésére és
amennyiben a körülmények lehetővé teszik a hitel kamatlábának
csökkentését, a Bizottság részben vagy egészben refinanszírozhatja eredeti
hitelét, vagy átalakíthatja a megfelelő pénzügyi feltételeket. A
refinanszírozási vagy átalakítási műveleteket az (1) bekezdésben
megállapított feltételekkel összhangban kell elvégezni, és azok nem
eredményezhetik az adott hitel átlagos futamidejének kiterjesztését vagy a
refinanszírozás vagy átalakítás napján fennálló tőkeösszeg növekedését.
(4)          Az e határozat szerinti
hitelfelvételi és hitelnyújtási műveletekhez közvetlenül kapcsolódó, az
Unió részéről felmerülő összes költséget Jordánia viseli.
(5)          A Bizottság tájékoztatja az
Európai Parlamentet és a Gazdasági és Pénzügyi Bizottságot a (2) és (3)
bekezdésben említett műveletek alakulásáról.
5. cikk
(1)          Az uniós pénzügyi támogatás
végrehajtása az Unió általános költségvetésére alkalmazandó pénzügyi
szabályokról és az 1605/2002/EK, Euratom tanácsi rendelet hatályon kívül
helyezéséről szóló, 2012. október 25-i 966/2012/EU, Euratom európai
parlamenti és tanácsi rendelettel[6]
és végrehajtási szabályaival[7]
összhangban történik.
(2)          A jordán hatóságokkal
kötendő egyetértési megállapodás és hitelmegállapodás rendelkezik a
Jordánia által a támogatáshoz kapcsolódó csalás, korrupció és egyéb
szabálytalanságok megelőzése és az ellenük való küzdelem vonatkozásában
meghozandó megfelelő intézkedésekről. A pénzösszegek kezelése és
felszabadítása átláthatóságának növelése érdekében az egyetértési megállapodás
és a hitelmegállapodás rendelkezik továbbá a Bizottság – beleértve az Európai
Csalás Elleni Hivatalt – általi ellenőrzésről is, beleértve a
helyszíni ellenőrzéseket és vizsgálatokat is. Ezen dokumentumok emellett
rendelkeznek a Számvevőszék által végzett pénzügyi
ellenőrzésekről is, beleértve adott esetben a helyszíni
ellenőrzéseket is.
6. cikk
(1)          A Bizottság munkáját egy
bizottság segíti. Ez a bizottság a 182/2011/EU rendelet értelmében vett
bizottság.
(2)          Az e bekezdésre történő
hivatkozások esetén a 182/2011/EU rendelet 5. cikkét kell alkalmazni.
7. cikk
(1)          A Bizottság minden év június 30-ig
benyújtja az Európai Parlamentnek és a Tanácsnak az e határozat előző
évi végrehajtásáról, illetve annak értékeléséről szóló jelentést. A
jelentés megvilágítja az egyetértési megállapodásban meghatározott
gazdaságpolitikai feltételek, Jordánia aktuális gazdasági és költségvetési
eredményei, valamint a Bizottságnak az uniós makroszintű pénzügyi
támogatás részletei felszabadítására vonatkozó határozatai közötti összefüggést.
(2)          Az 1. cikk (4) bekezdésében
említett rendelkezésre állási időszak lejárta után legkésőbb két
évvel a Bizottság utólagos értékelő jelentést nyújt be az Európai
Parlamentnek és a Tanácsnak.
8. cikk
Ez a határozat
az Európai Unió Hivatalos Lapjában való kihirdetését követő
harmadik napon lép hatályba.
Kelt Brüsszelben, 
az Európai Parlament részéről                      a
Tanács részéről
az elnök                                                          az
elnök
PÉNZÜGYI KIMUTATÁS
1.           A JAVASLAT/KEZDEMÉNYEZÉS FŐBB
ADATAI
              1.1.    A javaslat/kezdeményezés címe
              1.2.    A
tevékenységalapú irányítás /tevékenységalapú költségvetés-tervezés keretébe
tartozó érintett szakpolitikai terület(ek)
              1.3.    A
javaslat/kezdeményezés típusa
              1.4.    Célkitűzések
              1.5.    A
javaslat/kezdeményezés indoklása
              1.6.    Az
intézkedés és a pénzügyi hatás időtartama
              1.7.    Tervezett
irányítási módszer(ek)
2.           IRÁNYÍTÁSI INTÉZKEDÉSEK
              2.1.    A
nyomon követésre és a jelentéstételre vonatkozó rendelkezések
              2.2.    Irányítási
és kontrollrendszer
              2.3.    A
csalások és a szabálytalanságok megelőzésére vonatkozó intézkedések
3.           A JAVASLAT/KEZDEMÉNYEZÉS BECSÜLT
PÉNZÜGYI HATÁSA
              3.1.    A
többéves pénzügyi keret mely fejezetét/fejezeteit és a költségvetés mely
kiadási tételét/tételeit érintik a kiadások?
              3.2.    A
kiadásokra gyakorolt becsült hatás
              3.3.    A bevételre gyakorolt becsült
pénzügyi hatás
PÉNZÜGYI KIMUTATÁS
1.           A JAVASLAT/KEZDEMÉNYEZÉS FŐBB
ADATAI
1.1.        A javaslat/kezdeményezés címe
Makroszintű pénzügyi támogatás a Jordán
Hásimita Királyság számára
1.2.        A tevékenységalapú irányítás
/tevékenységalapú költségvetés-tervezés keretébe tartozó érintett szakpolitikai
terület(ek)[8]
Szakpolitikai terület:    01. cím – Gazdasági és
pénzügyek
Tevékenység: 03 – Nemzetközi gazdasági és
pénzügyek
1.3.        A javaslat/kezdeményezés
típusa 
X A javaslat/kezdeményezés új intézkedésre
irányul
1.4.        Célkitűzések
1.4.1.     A javaslat/kezdeményezés által
érintett többéves bizottsági stratégiai célkitűzések
„A jólét elősegítése az Európai Unión kívül”
A Gazdasági és Pénzügyi Főigazgatóság (ECFIN)
kapcsolódó tevékenységének fő területei:
1. Az európai szomszédságpolitika végrehajtásának
elősegítése a gazdasági elemzés mélyítése és a cselekvési tervek gazdasági
szempontjaival kapcsolatos szakpolitikai párbeszéd és tanácsadás
megerősítése révén.
2. A partner harmadik országoknak nyújtandó
makroszintű pénzügyi támogatás kidolgozása, figyelemmel kísérése és
végrehajtása az érintett nemzetközi pénzügyi intézményekkel együttműködve.
1.4.2.     Konkrét célkitűzés(ek) és
a tevékenységalapú irányítás/tevékenységalapú költségvetés-tervezés keretébe
tartozó érintett tevékenység(ek)
3. sz. meghatározott célkitűzés: „harmadik országoknak fizetésimérleg-problémáik megoldásához és
külső adósságállományuk fenntarthatóságának visszaállításához nyújtott
makroszintű pénzügyi támogatás”
A tevékenységalapú irányítás/tevékenységalapú
költségvetés-tervezés keretébe tartozó érintett tevékenység(ek): nemzetközi gazdasági és pénzügyi kapcsolatok, globális irányítás.
1.4.3.     Várható eredmény(ek) és
hatás(ok)
A javasolt támogatás egy a Jordán Hásimita
Királyságnak (Jordánia) euróban nyújtandó 180 millió EUR összegű
uniós hitel, amely az ország fenntarthatóbb fizetésimérleg-helyezetének
kialakításához kíván hozzájárulni. A támogatás, amely két részletben
folyósítandó, a Jordániában a belföldi és regionális konfliktusok következtében
kialakult gazdasági és szociális problémák megoldását segíti. A támogatás
előmozdítja továbbá a fenntartható gazdasági növekedés fokozására és az
államháztartás irányításának javítására irányuló strukturális reformokat.
1.4.4.     Eredmény- és hatásmutatók
A hatóságoknak rendszeresen jelentést kell
készíteniük meghatározott teljesítménymutatókról a Bizottság szolgálatai
részére, és a támogatás második részletének folyósítása előtt átfogó
jelentést kell benyújtaniuk az egyeztetett szakpolitikai feltételek
teljesítéséről.
A pénzügyi folyamatok és a Jordániában ezen
művelet előkészítése céljából végrehajtott igazgatási eljárások
működési értékelését követően a Bizottság szolgálatai folytatják az
államháztartás irányításának nyomon követését. Az Európai Unió Jordániai
Küldöttsége emellett rendszeresen beszámol a támogatás nyomon követése
szempontjából lényeges kérdésekről. A Bizottság szolgálatai szoros
kapcsolatban maradnak az IMF-fel és a Világbankkal annak érdekében, hogy
építhessenek a két szervezet Jordániában folytatott tevékenységeiből
eredő információkra.
A javasolt jogalkotási határozat rendelkezik a
makroszintű pénzügyi támogatási művelet végrehajtásának értékelését
tartalmazó, a Tanácsnak és az Európai Parlamentnek címzett éves
jelentésről. A végrehajtási időszak leteltét követő két éven
belül független utólagos értékelésre is sor kerül majd.
1.5.        A javaslat/kezdeményezés
indoklása
1.5.1.     Rövid vagy hosszú távon
kielégítendő szükséglet(ek)
A támogatás folyósítása a Jordánia és az IMF
közötti készenléti hitelmegállapodás kielégítő végrehajtásától függ.
Emellett a Bizottság megállapodik a jordán hatóságokkal azokról, az egyetértési
megállapodásban felsorolandó konkrét szakpolitikai feltételekről,
amelyeket a második részlet Bizottság általi felszabadítása előtt
teljesíteni kell.
1.5.2.     Az uniós részvételből
adódó többletérték
A javasolt makroszintű pénzügyi támogatás
segít Jordániának abban, hogy megbirkózzon a belföldi és regionális
konfliktusok okozta gazdasági sokk hatásaival, és ezáltal hozzájárul majd a
makrogazdasági stabilitás, a gazdasági reformok és a politikai előrelépés
ösztönzéséhez. Azáltal, hogy kiegészíti a nemzetközi pénzügyi intézmények, az
EU és más donorok által rendelkezésre bocsátott forrásokat, a támogatás
hozzájárul a válság után a nemzetközi donorközösség által egyeztetett pénzügyi
támogatási csomag általános hatékonyságához.
A javasolt program egyúttal erősíteni fogja a
kormány reformok iránti elkötelezettségét, és az Unióval ápolt kapcsolatok
szorosabbra fűzésének igényét. Ez az eredmény többek között a támogatás
folyósításának megfelelő feltételessége révén érhető el. Szélesebb
összefüggésben a program azt jelzi a régió többi országa felé, hogy az EU,
akárcsak Jordániát, kész támogatni azokat az országokat, amelyek nehéz
gazdasági helyzetük ellenére egyértelműen a politikai reformok útjára
lépnek.
1.5.3.     Hasonló korábbi tapasztalatok
tanulsága
2004 óta összesen 15 utólagos értékelésre került
sor makroszintű pénzügyi támogatási műveletekkel kapcsolatban. Az
értékelésekből kiderült, hogy a makroszintű pénzügyi támogatások a
fogadó országban, ha mérsékelten és közvetve is, de hozzájárulnak a külső
fenntarthatóság javításához, a makrogazdasági stabilitáshoz és a szerkezeti
reformok megvalósításához. E támogatások a legtöbb esetben pozitív hatással
voltak a kedvezményezett ország fizetési mérlegére, és hozzájárultak a
költségvetés terheinek enyhítéséhez. Emellett valamelyest hozzájárultak a
gazdasági növekedéshez is.
1.5.4.     Egyéb pénzügyi eszközökkel
való összeegyeztethetőség és lehetséges szinergia
Jordánia tekintetében az EU a fő donorok
egyike. Rendes együttműködési programja keretében az Unió 293 millió EUR
összegű vissza nem térítendő támogatást nyújtott a jordán politikai
és gazdasági reformfolyamat támogatása céljából a 2011–2013 közötti
időszakra. Emellett Jordánia 2011-ben a SPRING-program keretében 70 millió EUR
támogatásban, a szíriai menekültek ellátásának céljából pedig 10 millió EUR
humanitárius támogatásban részesült az Uniótól.
A makroszintű pénzügyi támogatás egyéb uniós
eszközhöz viszonyított legfontosabb hozzáadott értéke a stabil makrogazdasági
keret megteremtéséhez való hozzájárulás. Ez többek között a fizetési mérleg és
költségvetési helyzet fenntarthatóságának biztosítása és a strukturális
reformok megvalósítását szolgáló megfelelő keret létrehozásának
előmozdítása révén valósul meg. A makroszintű pénzügyi támogatás nem
nyújt rendszeres támogatást, és nem is a kedvezményezett ország gazdasági és
társadalmi fejlődésének támogatására szolgál. A makroszintű pénzügyi
támogatást meg kell szüntetni, amint a külső pénzügyi helyzet újra
fenntartható pályára került. Ezt követően a támogatást felváltják az Unió
rendes együttműködési támogatási eszközei.
A makroszintű pénzügyi támogatás emellett
kiegészíti a nemzetközi pénzügyi intézmények beavatkozásait, mindenekelőtt
az IMF készenléti hitelmegállapodása által támogatott kiigazítási és
reformprogramot és a Világbank fejlesztési hitelét.
1.6.        Az intézkedés és a pénzügyi
hatás időtartama
X A javaslat/kezdeményezés határozott
időtartamra vonatkozik
X A javaslat/kezdeményezés a határozat a 1. cikke
(4) bekezdésében foglaltaknak megfelelően az egyetértési megállapodás
hatálybalépésétől számított két évig hatályos
X Pénzügyi hatás: 2013-től 2016-ig
1.7.        Tervezett irányítási
módszer(ek)[9]
X Centralizált irányítás közvetlenül a
Bizottság által
2.           IRÁNYÍTÁSI INTÉZKEDÉSEK
2.1.        A nyomon követésre és a
jelentéstételre vonatkozó rendelkezések
E támogatás makrogazdasági jellegű és
összeegyeztethető az IMF által támogatott gazdasági programmal. A
fellépésnek a Bizottság szolgálatai által végzett nyomon követése a készenléti
hitelmegállapodás, valamint a jordán hatóságokkal megkötendő egyetértési
megállapodásban egyeztetett konkrét reformintézkedések végrehajtásában elért
haladás alapján történik (lásd még az 1.4.4. pontot).
2.2.        Irányítási és
kontrollrendszer
2.2.1.     Felismert kockázat(ok)
A makroszintű pénzügyi támogatáshoz
támogatáskezelési, szakpolitikai és politikai kockázatok kapcsolódnak.
Fennáll annak a kockázata, hogy a makroszintű
pénzügyi támogatást, amely nem meghatározott kiadásokhoz kötött, csalárd módon
használják fel. Általános tekintetben ez a kockázat olyan tényezőkhöz
kapcsolódik, mint a központi banki és pénzügyminisztériumi irányítási
rendszerek minősége és a belső és külső pénzügyi ellenőrzési
képességek megfelelő mivolta.
A művelet egy további fontos kockázata a
régióban, mindenekelőtt Szíriában tapasztalható gazdasági és politikai
bizonytalanságból adódik, amely közvetlenül kihat a jordán gazdaságra. A
legfőbb belső kockázatot a politikai és gazdasági reformfolyamat
nehézségeivel összefüggő instabilitás jelenti. A nemzetközi közösség által
támogatott stabilizációs és reformintézkedések, egyebek mellett a javasolt
makroszintű pénzügyi támogatási művelet maradéktalan végrehajtását
alááshatja a társadalmi elégedetlenség.
Emellett Jordániának komoly károkat okozhatnak az
egyiptomi földgázszállítások esetleges újabb zavarai. Végül kockázatot jelent
az európai és globális gazdasági környezet esetleges romlása és a nemzetközi
energia- és élelmiszerárak emelkedése.
2.2.2.     Tervezett ellenőrzési
mód(ok)
A makroszintű pénzügyi támogatás a Bizottság,
beleértve az Európai Csalás Elleni Hivatalt (OLAF), és az Európai
Számvevőszék felelősségi körébe tartozó vizsgálati, ellenőrzési
és pénzügyi ellenőrzési eljárások hatálya alá tartozik.
2.2.3.     Az ellenőrzések költsége
és haszna és a megfelelési problémák várható aránya
A Bizottságot terhelő, az ellenőrzési és
kontrolleljárásokkal összefüggő alapvető költségelemeket, valamint a
pénzügyi és igazgatási folyamatoknak a támogatási műveletet
megelőzően elvégzett működési értékeléséhez kapcsolódó
költségeket a 3.2.1. táblázatban ismertetjük. Emellett az Európai
Számvevőszék számára és az esetleges OLAF-beavatkozással kapcsolatban is
költségek merülnek fel. A működési értékelés során nem csak a források
esetleges helytelen felhasználásával kapcsolatos kockázatok mérhetők fel,
de az értékelés járulékos előnyeként hasznos információ nyerhető az
államháztartás-irányítás területén szükséges reformokról is, amelyeket a
támogatási művelethez kapcsolódó szakpolitikai feltételrendszerben
tükrözhetnek. A megfelelési problémák várható aránya tekintetében
megállapítható, hogy a meg nem felelés kockázata (azaz a hitel vissza nem
fizetésének vagy a források helytelen felhasználásának kockázata) a makroszintű
pénzügyi támogatási eszközökre vonatkozó eddigi tapasztalatok alapján
alacsonynak tekinthető.
2.3.        A csalások és a
szabálytalanságok megelőzésére vonatkozó intézkedések
A csalárd felhasználás kockázatának csökkentését
számos intézkedés szolgálja.
Először is a Jordániának nyújtott
makroszintű pénzügyi támogatás javasolt jogalapja csalást
megelőző intézkedésekről is rendelkezik. Ezeket az
intézkedéseket az egyetértési megállapodás és a hitelmegállapodás az
ellenőrzésre, a csalás megelőzésére, a pénzügyi ellenőrzésre és
a csalás vagy korrupció esetén a források visszafizettetésére vonatkozó
rendelkezésekkel egészíti ki. A tervek szerint a támogatás hatékonyságának,
átláthatóságának és elszámoltathatóságának növelése érdekében számos konkrét
szakpolitikai feltétel kapcsolódik majd a támogatáshoz, elsősorban az
államháztartás irányításának területén.
Másodszor az egyetértési megállapodásról szóló
megegyezés előtt a Bizottság szolgálatai az Unió általános költségvetésére
alkalmazandó pénzügyi szabályokról szóló költségvetési rendeletben
megállapított követelmények teljesítése érdekében megfelelően
felhatalmazott külső szakértők támogatásával működési értékelés
során ellenőrzik a jordán pénzügyminisztérium és központi bank pénzügyi
folyamatait és igazgatási eljárásait. Az irányítási rendszerekre, a
pénzeszközök kezelésére és kontrolljára, az informatikai rendszerek
biztonságára, a belső és külső pénzügyi ellenőrzési
képességékre, valamint a központi bank függetlenségére is kiterjedő
értékelés eredményeként a Bizottság megállapítja, megfelelőek-e
Jordániában a makroszintű pénzügyi támogatás hatékony és eredményes
kezelésének keretei. Az értékelés fényében a nemzeti hatóságokkal egyetértésben
a pénzeszközök kezelésére vonatkozó speciális eljárások írhatók elő a
kedvezményezettek számára. A támogatást egy a Jordán Központi Banknál erre a
célra létrehozott számlára folyósítja az Unió.
Végül a makroszintű pénzügyi támogatás a
Bizottság – beleértve az OLAF-ot – és az Európai Számvevőszék
felelősségi körébe tartozó vizsgálati, ellenőrzési és pénzügyi
ellenőrzési eljárások hatálya alá tartozik.
3.           A JAVASLAT/KEZDEMÉNYEZÉS BECSÜLT
PÉNZÜGYI HATÁSA
3.1.        A többéves pénzügyi keret
mely fejezetét/fejezeteit és a költségvetés mely kiadási tételét/tételeit
érintik a kiadások?
·      Jelenlegi költségvetési tételek
01 03 02: Makroszintű pénzügyi támogatás
01 04 01 14 – A garanciaalap feltöltése
A többéves pénzügyi keret fejezetei, azon belül
pedig a költségvetési tételek sorrendjében.
 A többéves pénzügyi keret fejezete || Költségvetési tétel || Kiadás típusa || Hozzájárulás 
 Szám [Megnevezés………………...……….] || Diff./nem diff.[10] || EFTA-országoktól[11] || tagjelölt országoktól[12] || harmadik országoktól || a költségvetési rendelet 18. cikke (1) bekezdésének aa) pontja értelmében 
 4 || 01 03 02: Makroszintű pénzügyi támogatás || diff. || NEM || NEM || NEM || NEM 
 4 || 01 04 01 14 A garanciaalap feltöltése || diff. || NEM || NEM || NEM || NEM 
01 04 01 04 – A
harmadik országok makroszintű pénzügyi támogatása céljából felvett uniós
kölcsönökre vonatkozó európai uniós garancia. A külső fellépésekre képzett
garanciaalapot a garanciaalapról szóló módosított rendelettel összhangban kell
feltölteni. E rendeletnek megfelelően a hitel az év végén kintlevő
összegen alapul. Az n. év kezdetén a feltöltés összegét a célösszeg és az alap
n-1. év végén meglévő nettó eszközállományának különbségeként számítják. A
feltöltés összege az n. évben kerül be az n+1. év előzetes
költségvetésébe, és azt ténylegesen az n+1. év elején fizetik ki egy ügylettel
a garanciaalap feltöltésére vonatkozó költségvetési sorból (01 04 01 14). Ennek
eredményeként az n-1. év végén az alap feltöltésének számításakor a ténylegesen
folyósított összeg 9%-át (legfeljebb 16,2 millió EUR) veszik
figyelembe a célösszegben.
A hitelre vonatkozó költségvetési garanciát jelző költségvetési
tételt („p.m.”) csak a garancia tényleges lehívása esetén aktiválják. A
költségvetési garanciát várhatóan nem hívják le.
¨¨Létrehozandó új
költségvetési tételek: nem alkalmazandó.
3.2.        A kiadásokra gyakorolt
becsült hatás
3.2.1.     A kiadásokra gyakorolt becsült
hatás összegzése
millió EUR (három tizedesjegyig)
 A többéves pénzügyi keret fejezete: || 4 ||   || [Megnevezés: Az EU mint globális partner] 
 DG: <ECFIN> ||   ||   || Év 2013[13] || Év 2014 || Év 2015 || Év 2016 || ÖSSZESEN 
  Operatív előirányzatok ||   ||   ||   ||   ||   
 01 04 01 14 – A garanciaalap feltöltése || Kötelezettségvállalási előirányzatok || (1a) ||   ||   || 9 || 7,2 || 16,2 
 Kifizetési előirányzatok || (2a) ||   ||   || 9 || 7,2 || 16,2 
 Bizonyos egyedi programok keretéből finanszírozott igazgatási előirányzatok[14] (működési értékelés és utólagos értékelés) ||   ||   ||   ||   ||   
 01 03 02. költségvetési tétel || Kötelezettségvállalási előirányzatok || (3) || 0,05 ||   || 0,15 ||   || 0,20 
   || Kifizetési előirányzatok || (3a) || 0,05 ||   || 0,05 || 0,10 || 0,20 
 Az ECFIN Főigazgatósághoz tartozó előirányzatok ÖSSZESEN || Kötelezettségvállalási előirányzatok || =1+1a +3 || 0,05 ||   || 9,15 || 7,2 || 16,4 
 Kifizetési előirányzatok || =2+2a +3 || 0,05 ||   || 9,05 || 7,3 || 16,4 
  Operatív előirányzatok ÖSSZESEN || Kötelezettségvállalási előirányzatok || (4) || 0,05 ||   || 9,15 || 7,2 || 16,4 
 Kifizetési előirányzatok || (5) || 0,05 ||   || 9,05 || 7,3 || 16,4 
  Bizonyos egyedi programok keretéből finanszírozott igazgatási előirányzatok ÖSSZESEN || (6) ||   ||   ||   ||   ||   
 A többéves pénzügyi keret 4. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || =4+ 6 || 0,05 ||   || 9,15 || 7,2 || 16,4 
 Kifizetési előirányzatok || =5+ 6 || 0,05 ||   || 9,05 || 7,3 || 16,4 
Amennyiben a javaslat/kezdeményezés több fejezetet is
érint:
millió EUR (három tizedesjegyig)
 A többéves pénzügyi keret fejezete: || 5 ||   || „Igazgatási kiadások” 
   ||   ||   || Év 2013 || Év 2014 || Év 2015 || Év 2016 || ÖSSZESEN 
 Főigazgatóság: <…….> || 
  Humánerőforrás || 0,040 || 0,028 || 0,021 || 0,016 || 0,105 
  Egyéb igazgatási kiadások || 0,025 || 0,015 ||   ||   || 0,040 
 Gazdasági és Pénzügyi Főigazgatóság ÖSSZESEN || Előirányzatok || 0,065 || 0,043 || 0,021 || 0,016 || 0,145 
 A többéves pénzügyi keret 5. FEJEZETÉHEZ tartozó előirányzatok ÖSSZESEN || (Összes kötelezettségvállalási előirányzat = Összes kifizetési előirányzat) || 0,065 || 0,043 || 0,021 || 0,016 || 0,145 
millió EUR (három tizedesjegyig)
   ||   ||   || Év 2013[15] || Év 2014 || Év 2015 || Év 2016 || ÖSSZESEN 
 A többéves pénzügyi keret 1–5. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || 0,115 || 0,043 || 9,171 || 7,216 || 16,545 
 Kifizetési előirányzatok || 0,115 || 0,043 || 9,071 || 7,316 || 16,545 
3.2.2.     Az operatív előirányzatokra
gyakorolt becsült hatás
–     
¨  A javaslat/kezdeményezés nem vonja maga után operatív
előirányzatok felhasználását
–     
X A javaslat/kezdeményezés az alábbi operatív
előirányzatok felhasználását vonja maga után:
Kötelezettségvállalási előirányzatok, millió EUR
(három tizedesjegyig)
 Tüntesse fel a célkitűzéseket és a teljesítéseket   ò ||   ||   || Év 2013 || Év 2014 || Év 2015 || Év 2016 || ÖSSZESEN || 
 ||
 Típus[16] || Átlagos költség || Szám || Költség || Szám || Költség || Szám || Költség || Szám || Költség || Összesített szám || Összköltség ||
 3. KONKRÉT CÉLKITŰZÉS[17] ||   ||   ||   ||   ||   ||   ||   ||   ||   ||   || 
 – Teljesítés 1 || Működési értékelés ||   || 1 || 0,05 ||   ||   ||   ||   ||   ||   || 1 || 0,05 ||
 – Teljesítés 2 || Utólagos értékelés ||   ||   ||   ||   ||   || 1 || 0,15 ||   ||   || 1 || 0,15 ||
 – Teljesítés 3 || A garanciaalap feltöltése ||   ||   ||   ||   ||   || 1 || 9 || 1 || 7,2 || 2 || 16,2 ||
 1. konkrét célkitűzés részösszege || 1 || 0,05 ||   ||   || 2 || 10,5 || 1 || 7,2 || 4 || 17,75 || 
 ÖSSZKÖLTSÉG || 1 || 0,05 ||   ||   || 2 || 10,5 || 1 || 7,2 || 4 || 17,75 || 
3.2.3.     Az igazgatási
előirányzatokra gyakorolt becsült hatás
3.2.3.1.  Összegzés
–     
¨  A javaslat/kezdeményezés nem vonja maga után igazgatási
előirányzatok felhasználását.
–     
A javaslat/kezdeményezés az alábbi igazgatási
előirányzatok felhasználását vonja maga után:
millió EUR (három
tizedesjegyig)
   || Év 2013[18]   || Év 2014 || Év 2015 || Év 2016 || A táblázat a hatás időtartamának megfelelően (vö. 1.6. pont) további évekkel bővíthető || ÖSSZESEN 
 A többéves pénzügyi keret 5. FEJEZETE ||   ||   ||   ||   ||   ||   ||   ||   
 Humánerőforrás || 0,040 || 0,028 || 0,021 || 0,016 ||   ||   ||   || 0,105 
 Egyéb igazgatási kiadások || 0,025 || 0,015 ||   ||   ||   ||   ||   || 0,040 
 A többéves pénzügyi keret 5. FEJEZETÉNEK részösszege || 0,065 || 0,043 || 0,021 || 0,016 ||   ||   ||   || 0,145 
 A többéves pénzügyi keret 5. FEJEZETÉBE[19] bele nem tartozó előirányzatok ||   ||   ||   ||   ||   ||   ||   ||   
 Humánerőforrás ||   ||   ||   ||   ||   ||   ||   ||   
 Egyéb igazgatási kiadások ||   ||   ||   ||   ||   ||   ||   ||   
 A többéves pénzügyi keret 5. FEJEZETÉBE bele nem tartozó előirányzatok részösszege ||   ||   ||   ||   ||   ||   ||   ||   
 ÖSSZESEN || 0,065 || 0,043 || 0,021 || 0,016 ||   ||   ||   || 0,145 
A szükséges igazgatási
előirányzatoknak az adott főigazgatóság rendelkezésére álló, az
intézkedés irányításához rendelt és/vagy a főigazgatóságon belül
átcsoportosított előirányzatokkal kell eleget tenni. A források adott
esetben a költségvetési korlátok betartása mellett kiegészíthetők az éves
elosztási eljárás keretében az irányító főigazgatósághoz rendelt további
juttatásokkal.
3.2.3.2.   Becsült humánerőforrás-szükségletek
–     
¨  A javaslat/kezdeményezés nem igényel humánerőforrást.
–     
X A javaslat/kezdeményezés az alábbi
humánerőforrás-igénnyel jár:
A becsléseket teljes munkaidős
egyenértékben kell kifejezni
   || Év 2013 || Év 2014 || Év 2015 || Év 2016 || A táblázat a hatás időtartamának megfelelően (vö. 1.6. pont) további évekkel bővíthető 
  A létszámtervben szereplő álláshelyek (tisztviselői és ideiglenes alkalmazotti álláshelyek) || 
 01 01 01 01 (a központban és a bizottsági képviseleteken) || 0,15 || 0,12 || 0,08 || 0,05 ||   ||   ||   
 XX 01 01 02 (a küldöttségeknél) ||   ||   ||   ||   ||   ||   ||   
 XX 01 05 01 (közvetett kutatás) ||   ||   ||   ||   ||   ||   ||   
 10 01 05 01 (közvetlen kutatás) ||   ||   ||   ||   ||   ||   ||   
  Külső személyzet teljes munkaidős egyenértékben (FTE) kifejezve[20]   
 XX 01 02 01 (AC, INT, END a teljes keretből) || 0,25 || 0,16 || 0,14 || 0,12 ||   ||   ||   
 XX 01 02 02 (AC, AL, END, INT és JED a küldöttségeknél) ||   ||   ||   ||   ||   ||   ||   
 XX 01 04 yy[21]   || – a központokban ||   ||   ||   ||   ||   ||   ||   
 – a küldöttségeknél ||   ||   ||   ||   ||   ||   ||   
 XX 01 05 02 (AC, END, INT közvetett kutatásban)   ||   ||   ||   ||   ||   ||   ||   
 10 01 05 02 (AC, END, INT közvetlen kutatásban) ||   ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   ||   
 ÖSSZESEN || 0,40 || 0,28 || 0,22 || 0,17 ||   ||   ||   
XX: az érintett szakpolitikai terület vagy
költségvetési cím.
A
humánerőforrás-igényeknek az adott főigazgatóság rendelkezésére álló,
az intézkedés irányításához rendelt személyzettel és/vagy az adott
főigazgatóságon belüli személyzetátcsoportosítással kell eleget tenni. A
források adott esetben a költségvetési korlátok betartása mellett
kiegészíthetők az éves elosztási eljárás keretében az irányító
főigazgatósághoz rendelt további juttatásokkal.
Az elvégzendő
feladatok leírása:
 Tisztviselők és ideiglenes alkalmazottak || A művelet felügyelete és irányítása, a hitelmegállapodás felülvizsgálati jelentéseinek elfogadása, missziók vezetése és a feltételességnek való megfelelés értékelése. 
 Külső személyzet || A Gazdasági és Pénzügyi Főigazgatóság D2 csoportjában egy kirendelt nemzeti szakértő közvetlenül részt vesz az egyetértési megállapodás előkészítésében, kapcsolatot tart a hatóságokkal és a nemzetközi pénzügyi intézményekkel, a működési értékelés és az utólagos értékelés vonatkozásában kapcsolatot tart külső szakértőkkel, felülvizsgálati missziókat végez, és a támogatás irányításával kapcsolatos bizottság szolgálati jelentéseket és bizottsági eljárásokat készít elő. 
3.2.4.     A jelenlegi többéves pénzügyi
kerettel való összeegyeztethetőség
–     
X A javaslat/kezdeményezés összeegyeztethető a
jelenlegi többéves pénzügyi kerettel.
3.2.5.     Harmadik felek részvétele a
finanszírozásban
–     
X A javaslat/kezdeményezés nem irányoz elő
harmadik felek általi társfinanszírozást.
3.3.        A bevételre gyakorolt becsült
pénzügyi hatás
X       A javaslatnak/kezdeményezésnek nincs
pénzügyi hatása a bevételre.
[1]               Bár január közepén az egyiptomi gázszállítások csaknem
kétéves korlátozott üzemet követően időlegesen visszaálltak a
korábban megszokott szintre (napi 6,8 millió köbméter, a 2012 nagy részében
mért átlagos 1,1 millió köbméter után), újabban újra a megszokott mennyiség
egyharmadára csökkentette Egyiptom a szállításokat, aminek következtében
kiújultak az ország biztonságos energiaellátásával kapcsolatos aggodalmak. Ráadásul
a földgázszállítási szerződés újratárgyalása során Egyiptom
hozzávetőlegesen megháromszorozta az árat.
[2]               Jordániát súlyosan érinti a folytatódó szíriai
menekültválság. Jordánia a szíriai menekültek első számú célországa (2013
januárjában 180 000 menekült tartózkodott az országban), és a menekültek
száma itt nő a leggyorsabban a régióban (naponta mintegy 1000 szíriai
állampolgár lépi át a jordán határt). Történik mindez akkor, amikor a jordán
gazdaság amúgy is súlyos víz- és villamosenergia-hiánnyal küzd. A szíriai konfliktus
kitörése óta a szír menekültek ellátására fordított költségvetési források a
becslések szerint meghaladták a 600 millió EUR-t (Jordánia GDP-jének
mintegy 3%-át).
[3]               HL C […]., […], […]. o.
[4]               Az Európai Parlament 2012. …-i álláspontja és a Tanács
2012. …-i határozata.
[5]               HL L 55., 2011.2.28., 13. o.
[6]               HL L 298., 2012.10.26., 1. o.
[7]               HL L 362., 2012.12.31., 1. o.
[8]               Tevékenységalapú irányítás: ABM (Activity-Based
Management), tevékenységalapú költségvetés-tervezés: ABB (Activity Based
Budgeting).
[9]               Az egyes irányítási módszerek ismertetése, valamint a
költségvetési rendeletben szereplő megfelelő hivatkozások
megtalálhatók a Költségvetési Főigazgatóság honlapján: http://www.cc.cec/budg/man/budgmanag/budgmanag_en.html
[10]             Differenciált/nem differenciált előirányzat.
[11]             EFTA: Európai Szabadkereskedelmi Társulás.
[12]             Tagjelölt országok és adott esetben a nyugat-balkáni
potenciális tagjelölt országok.
[13]             Az N. év a javaslat/kezdeményezés végrehajtásának első
éve.
[14]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek), közvetett kutatás, közvetlen kutatás.
[15]             Az N. év a javaslat/kezdeményezés végrehajtásának
első éve.
[16]             A teljesítés a nyújtandó termékekre és szolgáltatásokra
vonatkozik (pl. finanszírozott diákcserék száma, épített utak hossza
kilométerben stb.).
[17]             Az 1.4.2. szakaszban („Konkrét célkitűzések...”)
feltüntetett célkitűzés.
[18]             Az N. év a javaslat/kezdeményezés végrehajtásának
első éve.
[19]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek), közvetett kutatás, közvetlen kutatás.
[20]             AC= szerződéses alkalmazott; AL = helyi alkalmazott;
JED=küldöttségi pályakezdő szakértő; INT=kölcsönmunkaerő
(átmeneti alkalmazott); JED=küldöttségi pályakezdő szakértő.
[21]             Az operatív előirányzatokból finanszírozott
külső személyzetre vonatkozó részleges felső határérték (korábban:
BA-tételek).